El Palau Robert i el festival Guitar BCN organitzen, amb la col·laboració de Ràdio TeleTaxi, el cicle de concerts virtual Flamencat, que tindrà com a protagonistes joves talents que viuen i treballen a Catalunya, com són Maruja Limón, Marc Suárez, Paula Domínguez i Las Noray.
Els concerts s'han programat per als dies 4, 11, 18 i 24 de juny, i es podran veure pel canal de YouTube de Ràdio TeleTaxi.
El cicle de concerts de la primavera d'enguany, amb vocació social i inclusiva, es fa ressò del moment dinàmic que viu l'escena catalana del flamenc, amb valors emergents que viuen a Catalunya i que exposen una visió singular i eclèctica del gènere.
La iniciativa reconeix el flamenc com una música pròpia de la societat catalana.
Un gènere musical que compta amb una tradició i noms propis tan importants com la bailaora Carmen Amaya, el badaloní Miguel Poveda o l'estrella de la música urbana mundial Rosalía, que ha actualitzat el flamenc, fusionant-lo amb el trap i la música electrònica.
Els concerts tindran lloc al YouTube de Ràdio TeleTaxi el 4, 11, 18 i 24 de juny
El cantant i guitarrista de flamenc fusió Marc Suárez inaugurarà el cicle de Flamencat.
Suárez presenta un projecte que neix de la cançó d'autor combinada amb altres gèneres com el flamenc, la rumba i la música llatina.
Les seves cançons pretenen compartir missatges i generar emocions de tot tipus als seus seguidors.
Marc Suárez és una proposta que va sorgir de Cabal Musical del Taller de Músics, un projecte d'innovació social per a la inclusió, basat en l'acompanyament artístic de talents musicals joves.
Paula Domínguez, protagonista del segon concert, abraça amb naturalitat el pop i l'R&B. Malaguenya d'origen, es va establir a Barcelona, on va començar la seva carrera artística, als 18 anys.
Es va llicenciar en estudis musicals superiors en la modalitat de flamenc pel Taller de Músics.
En la seva trajectòria ha col·laborat en projectes de la "Cuban Sound Project", Demetrio Muñiz (director musical de Buena Vista Social Club), el grup argentí Actitud Maria Marta, l'Orquestra Simfònica de Galícia, juntament amb la soprano Maria Bayo i sota la direcció de Víctor Pablo Pérez, i l'Orquestra Simfònica del Vallès.
També ha participat en espectacles com "Rèquiem a Morente", sota la direcció de Joan Albert Amargós i compartint escenari amb Kiki Morente i Arcángel.
Maruja Limón és un quintet femení format Esther González i Sheila Quero (veus), Vicky Blum (guitarra), Elisenda Fàbregas (percussió) i Mila González (trompeta).
El seu art aposta per una música vital que es mou entre el flamenc, el pop i els ritmes llatins i que arriba a noves sonoritats i temàtiques més complexes.
En el seu darrer disc "Ante Mi" el quintet dona veu a situacions poc visibles de la nostra societat, creant una narració musical que dona vida als silencis amb els quals convivim diàriament.
El col·lectiu Las Noray presentarà un espectacle de ball i pals tradicionals que revisa la petjada femenina en el flamenc.
Las Noray proposen un viatge pels diferents palos com les buleries, tangos, rumbes i temes de flamenc més contemporani.
Amb una formació musical de caràcter tradicional al costat del piano, la flauta i la percussió, neix la màgia de la fusió instrumental que dona lloc a idees noves que esdevindran el flamenc més actual.
El ball també té el seu protagonisme i mostra l'evolució d'aquesta disciplina.
Hi trobem des del ball de Matilde Coral o Carmen Amaya al més contemporani.